Do prípravy našich policajtov zaraďujeme nový druh výcviku a zamerali sme sa na alkohol v uliciach (zásahy hliadok 14. - 20. marca)
V minulom týždni sme riešili viac ako 2 300 prípadov. Počas piatkovej noci sme v spolupráci s príslušníkmi Policajného zboru zorganizovali prvú celomestskú akciu zameranú na konzumáciu alkoholu neplnoletými osobami. Policajtky z Útvaru zásahovej jednotky a kynológie si zároveň vyskúšali špeciálny výcvikový systém FX.
Štatistike aj tentokrát dominovala doprava, mestské policajtky a policajti riešili celkom 1 229 dopravných porušení. V uliciach mesta sa často zaoberali aj priestupkami proti verejnému poriadku, prípadmi nepovolenej konzumácie alkoholu na verejnosti, ale aj nerešpektovaním stanovených záverečných hodín v prevádzkových jednotkách. Policajti riešili aj viaceré porušenia na úseku čistoty a poriadku na verejných priestranstvách, prípady nepovolených pouličných aktivít či nerešpektovanie zákona, ktorým sa upravujú niektoré podmienky držania psov.
Na príslušné úrady sme nahlasovali až 16 starých vozidiel, 5 nelegálnych skládok odpadu a 2 prípady poškodenia dopravného značenia. Najpriestupkovejším miestom sa za uplynulý týždeň stala Majerníkova ulica v Karlovej Vsi, odkiaľ evidujeme 39 porušení. K rôznym prípadom sme pracovníkov rýchlej zdravotnej pomoci privolávali 3-krát.
Posvietili sme si na popíjajúcu mládež
Mestská polícia v súčinnosti s Policajným zborom zrealizovala počas piatkovej noci prvú celomestslú akciu zameranú na konzumáciu alkoholu mladistvými a maloletými osobami ako aj na dodržiavanie zákazu podávania alkoholických nápojov deťom. Kontroly prevádzok na území celého hlavného mesta sa zúčastnilo približne šesťdesiat policajtiek a policajtov. Pridali sa ku nim aj pracovníčky odboru sociálnych vecí a rodiny a sanitka s posádkou Hasičského a záchranného zboru.
Počas noci sme skontrolovali 600 ľudí. Foto: Mestská polícia Bratislava
Policajti v noci z piatka na sobotu preverovali situáciu v takmer tridsiatich podnikoch vo všetkých bratislavských okresoch. Skontrolovali približne 600 ľudí. Pod vplyvom alkoholu našli približne dvadsiatku mladistvých a maloletých osôb. Deti boli následne prevezené na príslušné okresné veliteľstvá, kam si po nich prišli ich zákonní zástupcovia. Všetky prípady boli odstúpené sociálnym oddeleniam príslušných miestnych úradov, ktoré rozhodujú o uložení pokuty. Rodičia zároveň spravidla strácajú nárok na prídavky na dieťa po dobu troch mesiacov.
Po kontrolách podnikov v Dúbravke, Petržalke, Novom Meste a Ružinove sa obe skupiny policajtov stretli v centre mesta a spoločne prešli viacero staromestských prevádzok. Foto: Mestská polícia Bratislava
Farba namiesto ostrých
Každý policajt sa môže dostať do situácie kedy bude musieť použiť zbraň. Preto sa našim príslušníčkam a príslušníkom snažíme sprostredkovať skúsenosť a pripraviť ich na prípadný zásah, kedy môže ísť či už o ich životy alebo životy ľudí v okolí. V minulom týždni preto policajtky z Útvaru zásahovej jednotky a kynológie absolvovali tréning s takzvanými FX pištoľami. Tie pôsobia veľmi reálne, ale namiesto projektilov strieľajú farbu.
FX systém na prvý pohľad pripomína paintball. Policajky pri výcviku použili špeciálny ochranný oblek. Po zasiahnutí totiž zostáva na odeve farebná škvrna. Foto: Mestská polícia Bratislava
Takýmto výcvikom by mali prejsť postupne všetci príslušníci z Útvaru zásahovej jednotky a kynológie a neskôr aj mestskí policajti z jednotlivých okresných veliteľstiev. Veríme však, že aj napriek tomu, že takéto zákroky pravidelne trénujeme, nebude žiaden z našich policajtov nikdy musieť zbraň reálne vo výkone služby použiť.
Výcviku sa zúčastnili aj kynológovia, ktorí spoločne so svojimi štvornohými kolegami trénovali postupy vyhľadávania páchateľa v komplikovanom objekte a jeho následné zadržanie. Služobné psy sú neoddeliteľnou súčasťou mestskej polície a už neraz policajtom pomohli pri zadržaní osôb podozrivých z trestných činov. Vzbudzujú rešpekt a veľakrát len ich samotná prítomnosť pri rôznych vyostrenejších udalostiach, či už bitkách alebo iných konfliktoch, dopomohla k upokojeniu danej situácie.
Príprava kynológov na výcvik v budove. Foto: Mestská polícia Bratislava
Video
Komentáre
Komentáre sú dostupné až po prihlásení na Váš Facebook profil. Ak ste neodsúhlasili Cookies, komentáre sa nemôžu zobrazovať.